**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 24.07.2015**

**Αρ. Πρωτ.: 1989**

**Προς: κ. Αν. Κουράκη, Αναπληρωτή Υπουργό Παιδείας**

**Θέμα: «Τροποποίηση της εγκυκλίου για την πρόσληψη αναπληρωτών και ωρομίσθιων εκπαιδευτικών με αναπηρία και γονέων ατόμων με αναπηρία»**

**Κοιν**: «Πίνακας Αποδεκτών»

***Κύριε Υπουργέ,***

Το άνοιγμα της Γενικής Εκπαίδευσης στους εκπαιδευτικούς με αναπηρία αποτελεί πάγιο και διαχρονικό αίτημα του αναπηρικού κινήματος.

Όπως γνωρίζετε, σύμφωνα με την παρ. 10 του άρθρου 9 του ν.3848/2010, προβλέπονται ευεργετικές διατάξεις για εκπαιδευτικούς με ποσοστό μόνιμης αναπηρίας 67% και άνω ή εκπαιδευτικούς που είναι γονείς τέκνων με ποσοστό μόνιμης αναπηρίας 67% και άνω.

Δυστυχώς όμως η εγκύκλιος για την πρόσληψη αναπληρωτών ωρομίσθιων που βγαίνει κάθε έτος για τους εκπαιδευτικούς είναι ελλιπής σε σχέση με τις διατάξεις του ανωτέρω νόμου, γιατί δεν προβλέπει κατηγορία για άτομα με αναπηρία ή γονείς ατόμου με αναπηρία. Επιπρόσθετα, στην αίτηση που περιλαμβάνεται στην εν’ λόγω εγκύκλιο δεν υπάρχει πεδίο για άτομα με αναπηρία ή γονείς ατόμου με αναπηρία για να συμπληρωθεί, ενώ υπάρχουν αντίστοιχα πεδία για τις κατηγορίες πολύτεκνων, τρίτεκνων, ομόζυγης μεσογειακής αναιμίας και σκλήρυνση κατά πλάκας.

Όπως ενημερωθήκαμε από υπηρεσίες του Υπουργείου Παιδείας και η φετινή εγκύκλιος αναπληρωτών ωρομίσθιων εκπαιδευτικών που θα βγει για το έτος 2015-2016 θα είναι ίδια με τις εγκυκλίους προηγούμενων ετών, χωρίς να υπάρχει κατηγορία ατόμων με αναπηρία ή γονέων ατόμων με αναπηρία και αντίστοιχα πεδία συμπλήρωσης στην αίτηση.

**Κύριε Υπουργέ,**

Θεωρούμε ότι η εν’ λόγω διάκριση είναι αντίθετη με την κείμενη νομοθεσία και αποτελεί παραβίαση των δικαιωμάτων των ατόμων με αναπηρία σύμφωνα και με την Διεθνή Σύμβαση για τα δικαιώματα των ατόμων με αναπηρία, η οποία κυρώθηκε με την ψήφιση του ν. 4074/2012 από τα μέλη του Ελληνικού Κοινοβουλίου.

Ως εκ τούτου ζητάμε να διορθωθεί άμεσα αυτή η αδικία και να τροποποιηθεί η εν’ λόγω εγκύκλιος, ώστε να δίνεται η δυνατότητα στα άτομα με αναπηρία και τους γονείς ατόμων με αναπηρία να κάνουν χρήση του ανωτέρω νόμου.

Με την πεποίθηση ότι θα ανταποκριθείτε θετικά στο αίτημά μας,

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- κ. Αρ. Μπαλτά, Υπουργό Πολιτισμού, Παιδείας και Θρησκευμάτων

- κ. Δ. Χασάπη, Γενικό Γραμματέα Υπουργείου Παιδείας

- Γενική Δ/νση Προσωπικού Α/βάθμιας και Β/βάθμιας Εκπαίδευσης

- κ. Κ. Λολίτσα, Διευθυντή Ειδικής Αγωγής

- Φορείς Μέλη Ε.Σ.Α.μεΑ.